**Kasperi Kotkaniemi** (s. 2. maaliskuuta 1999 Pori) on suomalainen jääkiekkomaalivahti, joka pelaa Suomi-sarjajoukkue Karhu HT:ssä.

Ura
---

Kotkaniemi on Porin Ässien kasvatti. Hän kantoi juniorina pääosin vuoden "alaikäisenä" joukkueidensa pääasiallisen torjuntavastuun, kuten C-nuorissa kaudella 2013–2014 ja B-nuorissa kaudella 2014–2015. Kaudella 2016–2017 Kotkaniemi toimi pääasiassa Ässien A-nuorten kakkosmaalivahtina Kalle Kiviluomalle ja pelasi osan kaudestaan myös seuran B-nuorissa. Hänellä oli koko A-nuorten SM-liigan paras torjuntaprosentti (92,7%). Kotkaniemi voitti kauden päätteeksi A-nuorten SM-hopeaa.

Kolmannella A-juniorikaudellaan 2018–2019 Kotkaniemi debytoi myös Ässien SM-liigajoukkueessa. Hän teki liigadebyyttinsä 28. joulukuuta 2018 paikallisvastustaja Rauman Lukkoa vastaan. Kotkaniemelle avautui paikka Ässien aloittavana maalivahtina, kun sekä Andreas Bernard että Henri Kiviaho olivat sivussa. Kiviahon loukkaantumisen myötä joukkueen kakkosmaalivahdiksi otteluun nostettiin Ässien yhteistyöseura, Suomi-sarjajoukkue Karhu HT:n Niklas Lehti, joka ei myöskään ole tehnyt liigadebyyttiään. Kotkaniemi torjui Ässien 0–1-tappioon päättyneessä ottelussa 32 kertaa. Johannes Karttunen valitsi hänet ottelun Alumnien tähtien kakkostähdeksi. Kun Ässät myi Andreas Bernardin siirtotakarajalla Saksaan, Kotkaniemi nousi Henri Kiviahon aisapariksi. Kiviaho joutui kuitenkin sivuun runkosarjan viimeisiltä kierroksilta maaliskuussa, jolloin Kotkaniemi muodosti Ässien maalivahtikaksikon toisen A-nuorten maalivahdin Radek Haasin kanssa. Hän pelasi kauden aikana kahdeksan runkosarjaottelua.

Kotkaniemi siirtyi kaudeksi 2019–2020 vuoden mittaisella sopimuksella Mestis-joukkue Jokipoikiin. Joukkuetta valmensi hänelle Ässistä tuttu Joni Petrell. Kotkaniemi jakoi tulokaskautensa aikana varsin tasaisesti ensin Dominik Salaman sekä marraskuussa 2019 hänet korvanneen HIFK:n lainamaalivahti Roope Taposen kanssa. Kotkaniemi pelasi 28 runkosarjaottelua sekä kaksi Suomen Cupin ottelua. Marraskuussa 2020 hän siirtyi loppukauden 2020–2021 kattavalla sopimuksella Suomi-sarjajoukkue Karhu HT:hen. Joukkueen päävalmentajana toimi Kotkaniemen isä Mikael.

Muuta
-----

Kotkaniemen pikkuveli Jesperi pelaa hyökkääjänä NHL-seura Montreal Canadiensin organisaatiossa ja hän on seuran ensimmäisen kierroksen kolmas varaus kesältä 2018. Veljesten isä Mikael Kotkaniemi pelasi omalla urallaan hyökkääjänä yli 200 SM-liigaottelua ja hän on myöhemmin toiminut kolmella kaudella Ässien SM-liigajoukkueen päävalmentajana vuosina 2016 ja 2018. Nykyään Mikael toimii Karhu HT:n Suomi-sarjajoukkueen päävalmentajana. Veljesten isoisä on televisio- ja teatteriohjaaja Pentti Kotkaniemi ja isoäiti näyttelijä Kirsti Wallasvaara. Pentin tytär, Mikaelin sisarpuoli ja veljesten täti on näyttelijä Saara Kotkaniemi, joka on puolestaan naimisissa muusikko, laulaja-lauluntekijä ja näyttelijä Olavi Uusivirran kanssa.

Tilastot
--------

|   |   | Runkosarja |   | Pudotuspelit |   |
| --- | --- | --- | --- | --- | --- |
| Kausi | Joukkue | Liiga | O | V | H | T | MIN | PM | NP | PMK | TP% | O | V | H | MIN | PM | NP | PMK | TP% |
| 2018–2019 | Ässät | SM-liiga | 8 | 0 | 7 | 1 | 398 | 24 | 0 | 3.00 | 89,6 | – | – | – | – | – | – | – | – |
| 2019–2020 | Jokipojat | Mestis | 28 | 11 | 10 | 6 | 1604 | 90 | 0 | 3.37 | 88,3 | – | – | – | – | – | – | – | – |
| 2020–2021 | Karhu HT | Suomi-sarja | 4 |  |  |  |  |  |  | 2.50 | 91,5 | 5 |  |  |  |  |  | 2.40 | 93,5 |
| 2021–2022 | JHT | Suomi-sarja | 5 |  |  |  |  |  |  | 1.60 | 93,6 | 4 |  |  |  |  |  | 2.69 | 91,9 |

Lähteet
-------

* Kasperi Kotkaniemi The Internet Hockey Databasessa (englanniksi)
* Kasperi Kotkaniemi Eurohockey-sivustolla (englanniksi)
* Kasperi Kotkaniemi *Elite Prospects*. Everysport Media Group AB.  (englanniksi)

### Viitteet

1. 1 2  Jokipojat on solminut neljä uutta pelaajasopimusta! *joensuunkiekkopojat.fi*.  12.4.2019. Mehtimäki Oy. Viitattu 3.5.2019.
2. 1 2  Tilastot *liiga.fi*. Jääkiekon SM-liiga Oy. Viitattu 29.12.2018.
3. 1 2 3 4  Kasperi Kotkaniemi *Elite Prospects*. Everysport Media Group AB.  (englanniksi)
4. ↑  Setänen, Eetu: Loukkaantumisten runtelemalla Ässillä erikoinen maalivahtitilanne Satakunnan derbyyn: kumpikaan ei ole pelannut ainuttakaan liigaottelua - 19-vuotias oma kasvatti debytoi Lukkoa vastaan *ls24.fi*.  28.12.2017. Marva Media Oy. Viitattu 29.12.2018.
5. ↑  Otteluseuranta *liiga.fi*.  28.12.2017. Jääkiekon SM-liiga Oy. Viitattu 29.12.2018.
6. ↑  Viikkokatsaus viikolle 11 *assat.com*.  11.3.2019. HC Ässät Pori Oy. Viitattu 15.3.2019.
7. ↑  Kallioniemi, Esko: Kasperi Kotkaniemi siirtyy Karhu HT:n riveihin *satakunnankansa.fi*.  6.11.2020. Pori:  Alma Media Suomi Oy. Viitattu 15.3.2019.
8. ↑  Jesperi Kotkaniemi *Elite Prospects*. Everysport Media Group AB.  (englanniksi)
9. ↑  Mikael Kotkaniemi *Elite Prospects*. Everysport Media Group AB.  (englanniksi)
10. ↑  Kahila, Teemu: Kotkaniemet mahtuvat samaan pukukoppiin – isä valmentajana ei ole haitta eikä hyöty *yle.fi*.  21.9.2017. Yleisradio Oy. Viitattu 29.12.2018.
11. ↑  Olavi Uusivirta on tullut tunnetuksi sekä suomalaisena pop- että rock-muusikkona *kuunkuiskaajat.fi*.  Arkistoitu 2.9.2018. Viitattu 29.12.2018.